Daarom raak Jesaja beangs oor sy sondes. Hy raak nie soos die moderne teoloë selfvoldaan omdat hy God gesien het nie. Is dit nie dalk ’n toets vir die waarheid of iemand God werklik gesien het en of hy werklik met God kontak het nie?
Verder het Hy gesê: Jy kan my aangesig nie sien nie, want geen mens kan My sien en bly lewe nie. (Eksodus 33:20 AFR53)
. . . dat jy die gebod onbevlek, onberispelik bewaar tot by die verskyning van onse Here Jesus Christus wat op sy eie tyd vertoon sal word deur die salige en enigste Heerser, die Koning van die konings en Here van die here, wat alleen onsterflikheid besit en ’n ontoeganklike lig bewoon, wat geen mens gesien het of kan sien nie, aan wie toekom eer en ewige krag. Amen. (1 Timoteus 6:14-16 AFR53)
Die Naam van God wat hier gebruik word, is die Naam wat beteken dat God magtig is om dit wat Hy ten doel het, uit te voer. Hy is die onstuitbare en onkeerbare ewige God.
In sy soewereiniteit kan Hy mense se harte verhard, maar kan Hy ook die wat sondeskuld bely, heilig maak. In sy hande is die tye van alles en van almal wat bestaan: Hy skep en Hy vernietig soos sy raad bepaal.
Verder sien Jesaja die Here op ’n troon. Dit beteken dat die Here Koning en Regter is oor alles wat bestaan. Hy is reeds die ewige Koning wat besig is om reg te spreek oor alles wat bestaan.
Hier word ’n ander Naam van God gebruik – sy Verbondsnaam in ’n kombinasie. Hy is God wat ewig bestaan en wat ewig heers oor al die leërskares van engele en geredde mense voor sy troon.
Wat beteken die woord heilig? Die woord beteken: afgeskei wees van. Dit beteken dat daar iets is wat God in sy volmaaktheid afskei van sy skepping af – iets wat Hom totaal anders maak as die skepsele: Hy is heilig. Hy doen nie sonde nie. Hy maak ook nie foute nie. Hy doen niks verkeerds of leliks nie.